Ndubuisi Ekekwe

Ndubuisi Ekekwe (tí a bí ní Oṣù Keje, 1975) jẹ́ oníṣòwò ọmọ orílẹ̀-èdè Nàìjíríà. Òun ni olùdásílẹ̀ First Atlantic Semiconductors & Microelectronics – ilé-iṣẹ́ aṣájú ní Ìwọ̀orùn Áfíríkà fún àwọn ẹ̀rọ abáná (embedded systems). Ìrírí iṣẹ́ rẹ̀ pẹ̀lú Analog Devices Corp, níbi tí ó ti ṣe àjọṣepọ̀ láti ṣe àpẹẹrẹ accelerometer fún iPhone, ó sì tún ṣe àgbékalẹ̀ àpótí chip àkọ́kọ́ ti ilé-iṣẹ́ náà fún inertial sensor. Ó jẹ́ gbajúmọ̀ nínú iṣẹ́-òwò semiconductor ní orílẹ̀-èdè Amẹ́ríkà, níbi tí ó ti ń ṣe àgbékalẹ̀ microchip tuntun, ó sì ṣe àpilẹ̀ṣẹ̀ micro-controller fún àwọn ẹ̀rọ-ayára-bí-àṣá fún ìtọ́jú ìlera. Ní ọdún 2020, ìwé-ìròyìn The Guardian (Nigeria) dárúkọ Ndubuisi Ekekwe gẹ́gẹ́ bí ọ̀kan lára àwọn ọmọ Nàìjíríà 60 ní ọdún 60 tí wọ́n ń mú kí "Ẹ̀mí ọmọ Nàìjíríà níye lórí" (Nigerian Lives Matter).

 Ìbẹ̀rẹ̀pẹ̀pẹ̀ ayé àti ẹ̀kọ́ 
A bí Ekekwe ní Ovim, Isuikwuato ní Ìpínlẹ̀ Abia, ní Gúúsù-Ìlà-Oòrùn Nàìjíríà. Ó jẹ́ ọmọ ẹ̀yà Igbo ní Nàìjíríà. Ó lọ sí ilé-ìwé Secondary Technical School níbi tí ó ti gba àmì-ẹ̀yẹ ìtayọ mẹ́jọ. Lẹ́yìn náà, ó tẹ̀síwájú sí Federal University of Technology, Owerri níbi tí ó ti gba oyè àkọ́kọ́ (Bachelor's degree) nínú ìmọ̀-ẹ̀rọ abáná (Electrical engineering), ó sì jáde gẹ́gẹ́ bí akẹ́kọ̀ọ́ tí ó pegedé jùlọ ní kíláàsì rẹ̀. Ndubuisi ní oyè Ọ̀mọ̀wé (Doctorate) méjì àti oyè Master mẹ́rin, pẹ̀lú MTech láti Federal University of Technology, Akure, Ms láti Tuskegee University, USA àti MBA láti University of Calabar. Ó gba oyè Ọ̀mọ̀wé méjì nínú Ìṣàkóso láti St. Clements University àti Ìmọ̀-ẹ̀rọ Abáná & Kọ̀m̀pútà (Electrical & Computer Engineering) níbi tí ó ti ṣe àkànṣe nínú Microelectronics & Medical Robotics Engineering láti Johns Hopkins University, USA. Díẹ̀ nínú àwọn iṣẹ́ ìwádìí rẹ̀ pẹ̀lú ìṣelọpọ̀ integrated circuits pẹ̀lú lílo àwọn orísun agbára mìíràn, ìmọ̀-ẹ̀rọ biomedical, medical robotics àti neuromorphic engineering.

 Iṣẹ́ 
Ekekwe jẹ́ gbajúmọ̀ nínú iṣẹ́-òwò semiconductor ní orílẹ̀-èdè Amẹ́ríkà, ó sì ti ṣiṣẹ́ ní United States National Science Foundation Engineering Research Center ìgbìmọ̀ E&D. Ekekwe jẹ́ Alága-kejì fún JPL Financial Group, ilé-iṣẹ́ olùdámọ̀ràn lórí owó ní California tí ó ń wá olùdókòwò fún àwọn iṣẹ́ ní Áfíríkà. Gẹ́gẹ́ bí olùdásílẹ̀ African Institution of Technology, ó ń ṣe ìrọ̀rùn pípèsè àtìlẹyìn ẹ̀kọ́ tí ó wúlò, ó ń gba ènìyàn níyànjú láti ṣe òfin ìmọ̀-ẹ̀rọ, ó sì ń ṣe ìrọ̀rùn fún ìmọ̀-ẹ̀rọ àtinúdá láti ọwọ́ àwọn ọrọ̀-ajé ilẹ̀ Áfíríkà.

Àjọ African Leadership Network ti bu ọlá fún un gẹ́gẹ́ bí "Olùdarí Ìran Tuntun fún Áfíríkà" (New Generation Leader for Africa). Wọ́n bu ọlá fún un láti ọwọ́ World Economic Forum ní ọdún 2013 gẹ́gẹ́ bí Olorí Ọ̀dọ̀ Àgbáyé (Young Global Leader) fún àṣeyọrí iṣẹ́ rẹ̀ àti ìfọkànsìn sí àwùjọ. Ó tún ti gba ìdánimọ̀ fún Ìdarí Tí Ó Tayọ (Outstanding Leadership) láti ọwọ́ National Youth Council Of Nigeria.

 Àwọn Ìtọ́kasí 

Ẹ̀ka:Àwọn ènìyàn alààyè
Ẹ̀ka:Àwọn oníṣòwò Nàìjíríà
Ẹ̀ka:Àwọn ẹlẹ́rọ Nàìjíríà
Ẹ̀ka:Àwọn akẹ́kọ̀ọ́gboyè Federal University of Technology Akure
Ẹ̀ka:Àwọn ọmọ Ìpínlẹ̀ Abia
Ẹ̀ka:Àwọn olùpilẹ̀ṣẹ̀ Nàìjíríà
Ẹ̀ka:Àwọn akẹ́kọ̀ọ́gboyè Federal University of Technology Owerri
Ẹ̀ka:Àwọn ènìyàn Igbo